Justisministeren i lukket asylmottak for å lære
Justisminister Anders Anundsen (Frp) fikk lære om virkeligheten da han mandag besøkte det lukkede utlendingsinternatet på Trandum. - Det er viktig for meg å lære hvordan virkeligheten er, sa justisministeren etter at han hadde fått en omvisning på Trandum utlendingsinternat. Internatet drives av politiet og er for dem som har fått avslag på søknaden om opphold i Norge og derfor skal sendes ut. Anundsen program for mandagen var å besøke dette og deretter Refstad transittmottak i Oslo hvor det den siste tiden har vært mange meldinger om problemer. - Det som er viktig for meg er at jeg lærer fra dem som kan dette best. Det er de som jobber med dette og har innsikt i hvordan dette fungerer. Det betyr at jeg får et bedre grunnlag for å jobbe i regjeringen og med andre partier for å gjøre dette så godt og effektivt som mulig og med de humane hensyn som skal gjøres i en slik vanskelig situasjon, sier Anundsen.Den nye regjeringen har varslet nye og mer effektive tiltak for å sende 5.000 asylsøkerne som har fått avslag på opphold i Norge. Anundsen sier det ikke er målet for regjeringen å bygge flere mottak som internatet på Trandum, som mest minner om et fengsel hvor beboerne kalles innsatte og alle er låst inne på området. - Dette er et lukket mottak og noe helt annet enn integreringsmottakene og retursentrene som regjeringen er enige med KrF og Venstre om å etablere, sier Anundsen til NTB. Den gule bygningen nord for rullebanen på Gardermoen er stedet hvor håpet om opphold i Norge definitivt er slukket. De fleste innsatte blir sendt ut av landet i løpet av 24 timer, men for enkelte uten kjent identitet eller papirer, kan oppholdet bli lenger. Noen blir sittende i mange uker.Under omvisningen mandag ble justisministeren fornøyd med hva han ble vist på Trandum. - Det er et veldig veldrevet og skikkelig sted. Vi hører stadig vekk om historier fra Trandum om at dette er veldig omstridt vanskelig sted, men det er et veldrevet godt sted for det formålet det har, sier Anundsen. Han sier det er en fordel for den enkelte å ikke sitte lenge på det lukkede anlegget. Selv om anlegget har gymsal og uteområde er leiren først og fremst myntet på korte opphold i påvente av utreise.
Justisminister Anders Anundsen (Frp) fikk lære om virkeligheten da han mandag besøkte det lukkede utlendingsinternatet på Trandum.